ตำรวจเตือน ระวัง SMS แนบลิงก์ส่งทางโทรศัพท์มือถือ หลอกประชาชนให้กดและลวงให้กรอกข้อมูลส่วนตัว ฉ้อโกงเงิน
พันตำรวจเอก ศิริวัฒน์ ดีพอ รองโฆษกสำนักงานตำรวจแห่งชาติ เปิดเผยว่า ช่วงที่ผ่านมา พบมีประชาชนได้รับความเสียหายจากกลโกงมิจฉาชีพ ว่าได้รับ SMS แจ้งผ่านโทรศัพท์มือถือ แสดงความยินดีว่า ได้รับเงินหลักแสนบาท แอบอ้างส่งมาจากธนาคารต่าง ๆ หรือบางรายได้รับข้อความว่า เป็นผู้โชคดีได้รับการฉีดวัคซีนโควิด-19 ฟรี ซึ่งข้อความพร้อมลิงก์ต่าง ๆ เหล่านี้ คือการ Phishing หลอกให้มีการกด และกรอกข้อมูลส่วนตัวของเรา เป็นกลอุบายหนึ่งของกลุ่มมิจฉาชีพ หากเรากดลิงก์ดังกล่าว ก็อาจนำไปสู่แอพเงินกู้ หรือ เว็บพนัน หากเราสนใจก็จะให้เรากรอกข้อมูลต่าง ๆ ที่อาจนำไปสู่การถูกเอารัดเอาเปรียบ เช่น เรียกดอกเบี้ยเกินกว่าอัตราที่กฎหมายกำหนด, กู้ยืมเงินในลักษณะฉ้อโกง เป็นต้น ส่วนการกดลิงก์ครั้งเดียว จะทำให้เงินหมดบัญชีหรือไม่ ยืนยันว่า เป็นเรื่องยาก จึงไม่อยากให้ประชาชนตื่นตระหนก เพราะแอพพลิเคชั่นของธนาคาร หรือสถาบันการเงิน จะมีการป้องกัน และพัฒนาการแฮกหรือเข้าถึงระบบโดยมิชอบ เว้นแต่เจ้าของบัญชี จะเป็นผู้ให้ข้อมูลส่วนตัวกับมิจฉาชีพด้วยตนเอง.......เสียง......ทั้งนี้ หากประชาชนได้รับลิงก์ลักษณะดังกล่าว ขอให้ตั้งสติ อย่าตกใจ อย่าเพิ่งเชื่อในสิ่งที่เห็นอย่าไปกดลิงก์ หรือถ้าเป็นไปได้ โทรศัพท์สอบถามคอลเซ็นเตอร์ของหน่วยงานนั้น ๆ เช่นธนาคาร อย่าหลงกรอก username/password หรือ otp ผ่านลิงก์ที่ได้รับเหล่านั้นอย่างเด็ดขาดนอกจากนั้นควรตั้งรหัสที่คาดเดาได้ยาก และตั้งค่าการเข้ารหัส 2 ชั้น แต่หากหลงเชื่อไปแล้ว ให้รีบแจ้งตำรวจทันที